b'\n_START_ARTICLE_\nArmando Filiput\n_START_SECTION_\nKariera\n_START_PARAGRAPH_\nFiliput je v teku na 400 m z ovirami nase opozoril \xc5\xbee leta 1942, ko je uspe\xc5\xa1no sezono kronal z dose\xc5\xbekom 54,9 sekunde in prvi\xc4\x8d v karieri postal italijanski dr\xc5\xbeavni prvak. Leta 1946 si je naslov povrnil, med letoma 1949 in 1954 pa je bil na italijanskih dr\xc5\xbeavnih prvenstvih povsem dominanten. Skupaj je do leta 1954 osvojil namre\xc4\x8d \xc5\xbee kar 8 naslovov dr\xc5\xbeavnega prvaka._NEWLINE_Prvi mednarodni uspeh Filiputove kariere je pri\xc5\xa1el leta 1950, ko se je udele\xc5\xbeil Evropskega prvenstva v belgijskem Bruslju. Z dr\xc5\xbeavnim rekordom 51,9 sekunde je osvojil prvo mesto, pred tekmovalcem iz Sovjetske zveze, Jurijem Litujevom. Filiput je na prvenstvu sodeloval tudi kot \xc4\x8dlan italijanske \xc5\xa1tafete 4x400 m v postavi Baldassare Porto, Filiput, Luigi Paterlini in Antonio Siddi. \xc4\x8cetverica je s \xc4\x8dasom 3:11,0 postavila \xc5\xa1e drugi Filiputov dr\xc5\xbeavni rekord prvenstva, kar pa vseeno ni bilo dovolj za zlato, saj so kon\xc4\x8dali kot drugi, za britansko \xc5\xa1tafeto. 8. oktobra 1950 je Filiput v Milanu postavil \xc5\xa1e svetovni rekord na 440 jardov z ovirami, s \xc4\x8dasom 51,9._NEWLINE_V naslednjih letih mu kljub dominanci v domovini ni uspelo ve\xc4\x8d dose\xc4\x8di tiste forme iz leta 1950. Vseeno je leta 1951 zmagal na Sredozemskih igrah v egip\xc4\x8danski Aleksandriji. Na Poletnih olimpijskih igrah 1952 se je Filiput s \xc4\x8dasom 53,0 uvrstil v veliki finale, a je tam tekel slab\xc5\xa1e (54,4) in zasedel \xc5\xa1ele \xc5\xa1esto mesto. Na igrah v Helsinkih je tekmoval tudi s \xc5\xa1tafeto 4x400 m, a se slednja ni uvrstila v finale._NEWLINE_Leta 1954 je Filiput na Evropskem prvenstvu v Bernu, \xc5\xa0vica, branil naslov na 400 m z ovirami. Kljub za prej\xc5\xa1nja leta solidnem \xc4\x8dasu (52,3) pa je v svoji polfinalni skupini zasedel \xc5\xa1ele 5. mesto in tako \xc5\xa1e pred finalom sklenil svoj nastop.\n_START_SECTION_\nZasebno \xc5\xbeivljenje\n_START_PARAGRAPH_\nNjegov brat, Livio Filiput, se je prav tako ukvarjal s \xc5\xa1portom, bil je nogometa\xc5\xa1. Livio je v svoji karieri ve\xc4\x8dkrat igral v Serie A, \xc5\xa1e najve\xc4\x8dji vtis pa je pustil v Atleticu Arezzo ter Bariju._NEWLINE_Armando je bil zelo vsestranski \xc5\xa1portnik. Poleg atletike se je namre\xc4\x8d ukvarjal \xc5\xa1e z nogometom (igral je v tretji italijanski ligi, Serie C) in ko\xc5\xa1arko (nastopil tudi v Serie A).'